Die Adamiete was 'n vroeë Christelike groep in Noord-Afrika in die 2de, 3de en 4de eeu wat geen klere gedra het tydens hulle kerkdienste nie. Daar was in die laat Middeleeue berigte oor soortgelyke sektes in Sentraal-Europa. Dié obskure sekte, wat moontlik in die 2de eeu ontstaan het, het beweer hulle het Adam se oeronskuld herwin. Verskeie weergawes oor hulle ontstaan het die ronde gedoen. Sommige het geglo hulle het van die Carpocratiese Gnostisisme weggebreek; aanhangers daarvan het beweer hulle het 'n sensuele mistisisme en is bevry van morele wette. Ander het gemeen hulle is askete op 'n dwaalspoor wat vleeslike begeertes wou uitwis deur terug te keer na eenvoudiger optrede en deur die afskaffing van die huwelik. Sint Epiphanius en Augustinus van Hippo noem die Adamiete by die naam en beskryf hulle praktyke. Hulle het hulle kerk die "Paradys" genoem en beweer hulle lede is in Adam en Eva se oorspronklike onskuldige toestand. Daarom het hulle "heilige naaktheid" beoefen en die begrip van die huwelik verwerp as onbekend aan Eden; volgens hulle sou dit nooit bestaan het as daar nie iets soos sonde was nie.